Ole Stavad (S), 1999-11-12:
Den debat, vi har haft her, og som jeg har siddet og lyttet til med stor interesse,
synes jeg dokumenterer meget godt, at det var rigtigt, at vi flyttede godkendelsen af dobbeltbeskatningsaftaler til Folketinget.
Det mener jeg principielt med den betydning, det internationale har i dag, er meget, meget afgørende.
Vi bør ikke have, at en minister med en underskrift sådan set egenhændigt kan fjerne de regler, som Folketinget har vedtaget.
Derfor også til hr. Flemming Hansen, som spørger, om vi kan forbedre denne procedure yderligere, således at vi i forløbet, frem til aftalen indgås, har noget, der måske ligner et eller andet fra Europaudvalget med mandater: Jeg vil meget gerne diskutere med Folketinget og Skatteudvalget, om der er yderligere ting, det ville være klogt at gøre i denne sammenhæng.
Jeg synes i hvert fald, det er helt afgørende, at der er et forhåbentlig bredt flertal i Folketinget for de principper, vi bygger vore dobbeltbeskatningsaftaler på.
Det har vi haft, og hver gang vi har en dobbeltbeskatningsaftale til behandling her i Folketingssalen, får man jo ligesom den del prøvet af.
Men jeg er meget, meget parat til at tage en diskussion om principperne. Jeg tror ikke, det nødvendigvis vil være særlig hensigtsmæssigt, at man involverer Folketingets Skatteudvalg i den enkelte aftales detaljer, men det er meget afgørende for den til enhver tid siddende minister, at man i forhold til det udspil, vi har, de principper, vi pejler efter, i forhold til aftalen, har en betydelig enighed om, at det er det, vi gør. Det er selvfølgelig også sådan, at når vi nu har aftalerne, indgås de på ministerens ansvar, men kan først sættes i kraft - og det ved de, som vi forhandler med - efter at Folketinget har godkendt det.
Hvis Folketinget så ikke godkender det, jamen så er der ingen aftale.
Det er jo vigtigt at holde fast i. Og vi har da også oplevet, at andre lande, vi har forhandlet med, ikke har kunnet komme igennem i deres parlament med ratificeringen.
Men det er jo altså ikke muligt, som overenskomsten er lavet, at trække en streg, som jeg hørte hr. Jensby foreslå det, for hvis vi eksempelvis opgav beskatningsretten af folkepensionen, jamen så ville den slet ikke blive beskattet, for Italien har ingen beskatningsret dér, og jeg synes, at den måde, vi har løst det på i lovforslaget, er en ordentlig måde at løse det på.
Den er, som det er fremgået af debatten, at op til 300.000 kr. vil man enten få en uændret eller en lavere skat, og først derover vil den gradvis blive noget højere, men det er jo ikke voldsomme spring eller meget store beløb, vi taler om, og det synes jeg der er god lejlighed til at man kan se på og få nærmere belyst under udvalgsarbejdet.
Det stiller jeg mig i sagens natur helt åben over for - også med hensyn til at diskutere det konkrete indhold, men det er ikke muligt at trække den streg, som jeg hørte der var forslag om fra hr. Jensby.
Hr. Frank Aaen spurgte til kildeskat på renter.
Altså det er jo i hvert fald et princip, vi har forfulgt igennem efterhånden mange, mange år, det dér med, at vi tager skat af penge, som man betaler til udlandet, eller for den sags skyld, at andre tager skat af renter, der betales til Danmark.
Det sidste er vi ikke fuldstændig herre over i dag, men vi forsøger at begrænse det - som det også ligger i den her overenskomstsituation - fordi det jo typisk går ud over danske virksomheder.
Jeg er helt parat til at stille op til diskussion, men jeg tror ikke, at det er et hensigtsmæssigt instrument sådan i den debat, vi har om, hvordan vi sikrer provenuerne i årene fremover.
Det tror jeg bestemt ikke det er, og jeg mener, at den linje, vi har fulgt igennem en lang årrække på det her felt, stadig væk er rigtig.
Må jeg så takke for den, som jeg har hørt det, store enighed i forhold til aftalen som så.
Der har været nogle diskussioner om pensionister, ikrafttræden og reglerne omkring dét.
Det foreslår jeg at vi tager en klog diskussion om under udvalgsarbejdet, men jeg mener til gengæld også, at det udgangspunkt, vi har haft i den debat, faktisk er rimelig godt i og med, at der er taget - og forsøgt taget allerede i fremlæggelsen - et ganske vidtgående hensyn til de synspunkter, forskellige partier har givet udtryk for her.
Så tak for en venlig modtagelse.